पूरे दिन चली बहस के बाद इस प्रस्ताव के पक्ष में 400 मत पड़े जबकि 175 सांसदों ने इसका विरोध किया.प्रधानमंत्री कैमरन ने इसको समाज को मज़बूत करने के लिए ‘बढ़ाया गया कदम बताया है.’समझा जाता है कि करीब 140 कंज़रवेटिव सांसदों ने इस प्रस्ताव के विरोध में मत दिया.पूर्व बाल मंत्री और टोरी सांसद टिम लोटन ने बीबीसी को बताया कि कुछ लेबर सांसदों और चार लिबरल डेमोक्रेटिक सांसदों ने भी इस प्रस्ताव के खिलाफ मत दिया. उन्होंने कहा, ‘ऐसा लगता है कि 132 कंज़रवेटिव सांसदों ने इसके पक्ष में वोट दिया जिसका अर्थ यह हुआ कि ज्यादा कंज़रवेटिव सांसदों ने इसका विरोध किया.’उप प्रधानमंत्री और लिब डेम नेता निक क्लेग ने कहा, "मेरा यह मानना है कि हम इस दिन को ब्रिटेन में समानता लाने वाले दिन के रूप में याद करेंगे. आप जो कुछ भी हों और आप जिसे भी प्यार करते हों, हम सब बराबर हैं. विवाह का मतलब प्यार और प्रतिबद्धता है और इससे लोगों को इसलिए वंचित नहीं किया जाना चाहिए क्योंकि वह समलैंगिक हैं."इस बिल पर मतदान के समय सांसदों को अपनी इच्छानुसार मतदान करने की इजाज़त दी गई थी जिसका अर्थ यह हुआ कि इसके लिए कोई पार्टी व्हिप नहीं जारी किया गया.विपक्ष के नेता एड मिलिबैंड ने कहा, "यह एक गौरवशाली दिन है और ब्रिटेन में समानता की लड़ाई की तरफ बढ़ाया गया अगला कदम है."लेकिन कंज़वेटिव सांसद डेविड बरोज़ ने कहा, ‘हम पुरुषों और महिलाओं की बराबरी का सम्मान करते हैं लेकिन इसका मतलब यह नहीं हुआ कि हम दोनों के बीच की भिन्नताओं की तरफ नज़र न दौड़ाएं और इसकी सराहना न करें और वास्तव में विवाह पुरुष और महिला की भिन्नता की सराहना करने का एक तरीका है.’उन्होंने भविष्यवाणी की कि जब यह बिल हाउस ऑफ़ लॉर्ड्स में आएगा तो इसको भारी विरोध का सामना करना पड़ेगा.